Mai 2022, bokmål

# Vaksine mot koronavirus - Comirnaty (BioNTech og Pfizer)

Koronaviruset gir sykdom i luftveiene. Mange får ingen eller milde symptomer, men noen blir alvorlig syke. De eldste og de med enkelte andre sykdommer fra før har størst risiko for å få alvorlig sykdom eller å dø. Vaksinen beskytter mot alvorlig koronasykdom.

## Hvem kan få denne koronavaksinen?

Tilbudet om koronavaksine gjennom nasjonalt vaksinasjonsprogram gjelder personer som oppholder seg i Norge. Vaksinen er gratis og frivillig.

## Hvor kan jeg vaksinere meg?

Se informasjon på nettsidene til din kommune om hvem som får tilbud om vaksine, hvordan det gjennomføres og når det skjer.

## Slik foregår vaksinasjonen

Vaksinen settes i overarmen. Før vaksinasjon vil du bli spurt om du er frisk, og om du har hatt reaksjoner på andre vaksiner du har fått tidligere. Husk å informere dersom du har hatt koronasykdom eller fått koronavaksine tidligere, er gravid, har allergi, bruker medisiner eller har andre helseproblemer. Følg retningslinjene for antall doser og intervall som gjelder for din gruppe. Dette hjelper de som jobber på vaksinasjonsstedet deg med. Det er viktig å ta dosene til oppsatt tid. Det er vanlig å utsette vaksinasjon ved akutt sykdom og ved feber over 38 grader. Etter vaksinasjon vil du bli bedt om å vente på vaksinasjonsstedet i minst 20 minutter.

## Hvordan virker denne vaksinen?

Vaksinen inneholder oppskriften (budbringer-RNA) på de typiske piggene på koronaviruset. Det gjør at kroppen lager ufarlige kopier av disse piggene som immunforsvaret kan trene seg på. Sånn lærer kroppen seg å kjenne igjen og forsvare seg mot ekte koronavirus hvis man senere blir smittet. Budbringer-RNA fra vaksinen blir raskt brutt ned av kroppen uten å påvirke arvestoffet. Vaksinen inneholder ikke levende virus og gir ikke koronainfeksjon. Koronavaksinen virker forebyggende. Den kan ikke kurere koronasykdom en allerede har fått.

## Hvor godt virker vaksinen?

Vaksinen beskytter mot alvorlig koronasykdom. Vaksinene beskytter ikke fullstendig mot å bli smittet eller smitte videre. Derfor er det fortsatt viktig å følge gjeldende smittevernråd.

## Bivirkninger

De aller fleste bivirkningene oppstår de første dagene etter vaksinasjon.

Koronavaksinene gir mer av de vanlige bivirkningene enn det man er vant til for andre

vaksiner. Symptomene er oftest milde til moderate og går over etter noen dager, men noen får kraftigere symptomer. Yngre personer får ofte litt kraftigere bivirkninger enn eldre.

De fleste vaksinerte får smerter på stikkstedet. Andre vanlige bivirkninger er tretthet,

hodepine, muskelsmerter, frysninger, leddsmerter og feber. Disse bivirkningene er vanligere etter dose 2.

Alvorlige bivirkninger er sjelden. Blant de sjeldne bivirkningene er hjertemuskelbetennelse (myokarditt) og hjerteposebetennelse (perikarditt). Det oppstår som regel etter dose 2 og oftest hos ungdom og unge voksne. Sjeldne bivirkninger som alvorlige allergiske reaksjoner og hjertebetennelse kan behandles hvis de oppstår. Vi kan ikke utelukke hittil ukjente sjeldne bivirkninger, eller bivirkninger som først kommer til syne lang tid etter vaksinering.

## Hva gjør jeg hvis jeg får bivirkninger?

Dersom du opplever uventede, kraftige eller langvarige symptomer, bør du kontakte lege eller annet helsepersonell for vurdering og råd. Det gjelder uavhengig av om du tror det skyldes vaksinen eller ikke. Helsepersonell har plikt til å melde fra om alvorlige eller ukjente reaksjoner som de mistenker skyldes vaksine. Du kan også selv sende inn melding via helsenorge.no

## Betinget godkjenning

Denne koronavaksinen er testet ut i store studier hvor flere tusen personer har fått vaksinen. Studiene er gjennomført på samme måte som for andre vaksiner, men

observasjonstiden er kortere. Legemiddelmyndighetene har gitt vaksinen en betinget

godkjenning. Det betyr at det foreligger nok data til å vurdere at nytten av vaksinen er langt større enn risikoen, men at vaksineprodusenten må fortsette studiene og fortløpende gi legemiddelmyndighetene data som kommer til etter hvert.

## Hvilke vaksiner har jeg tatt?

Når du får koronavaksine blir dette registrert i Nasjonalt vaksinasjonsregister SYSVAK. Opplysningene finner du på helsenorge.no

## Vil du vite mer?

Spør gjerne legen din, de som vaksinerte deg eller annet helsepersonell. Se også

Folkehelseinstituttets nettsider: https://www.fhi.no/kvp